bluuebunny/crossref_metadata_2025 huggingface dataset:
Η χρήση των τεχνολογιών της πληροφορίας και των επικοινωνιών στην τριτοβάθμια εκπαίδευση
Authors: Κουκουφίκη Σταυρούλα
Published: September 2021

Η παρουσία των Τεχνολογιών της Πληροφορίας και των Επικοινωνιών (ΤΠΕ) σε όλες τις εκφάνσεις της ζωής των ανθρώπων είναι μια αδιαμφισβήτητη πραγματικότητα. Η εκπαίδευση, ως εκ τούτου, δεν θα μπορούσε να μείνει ανεπηρέαστη. Στα τέλη της δεκαετίας του ’90 άρχισε να αναδύεται στη βιβλιογραφία μια νέα γενιά φοιτητών- η λεγόμενη ψηφιακή γενιά- η οποία διαφοροποιείται από τις προηγούμενες γενιές ως προς την εξάρτηση και την εξοικείωσή της από την τεχνολογία με αποτέλεσμα οι ευρείες αλλαγές στον εκπαιδευτικό τομέα να θεωρούνται απαραίτητες από τους θεωρητικούς του πεδίου. Απόρροια της ύπαρξης αυτής της γενιάς -εφόσον υπάρχει– είναι η δημιουργία ενός είδους ψηφιακού χάσματος μεταξύ φοιτητών και διδασκόντων, καθώς οι διδάσκοντες θεωρούνται ότι «υπολείπονται» στη χρήση των ΤΠΕ σε σχέση με τους φοιτητές τους. Αν και στην αρχή οι ισχυρισμοί περί της ύπαρξης, αλλά και των χαρακτηριστικών αυτής της γενιάς, έτυχαν ευρείας αποδοχής χωρίς να στηρίζονται σε εμπειρικά δεδομένα, στην πορεία άρχισαν να διενεργούνται έρευνες που αμφισβητούσαν αυτούς τους ισχυρισμούς περί ψηφιακής γενιάς και ψηφιακού χάσματος μεταξύ φοιτητών και διδασκόντων. Στην ελληνική βιβλιογραφία, το ζήτημα του ψηφιακού χάσματος δεν έχει τύχει διερεύνησης. Έρευνες έχουν πραγματοποιηθεί μόνο σε φοιτητές- οι οποίες όμως ήταν μικρής κλίμακας- και όχι σε διδάσκοντες Ιδρυμάτων Τριτοβάθμιας Εκπαίδευσης καθώς επίσης ούτε και συγκριτικές μεταξύ των δύο ομάδων. Η παρούσα μελέτη έρχεται να καλύψει αυτό το κενό που εντοπίστηκε στην ελληνική βιβλιογραφία. Στο πλαίσιο της παρούσας Διδακτορικής Διατριβής, πραγματοποιήθηκε έρευνα σε φοιτητές και διδάσκοντες Παιδαγωγικών Σχολών της χώρας. Βασικό ερώτημα προς διερεύνηση αποτελεί η διερεύνηση ύπαρξης ψηφιακού χάσματος μεταξύ των φοιτητών και διδασκόντων των Παιδαγωγικών τμημάτων της χώρας. Ειδικότερα σε τι συνίσταται το ψηφιακό χάσμα ως προς τις απόψεις των συμμετεχόντων για τη χρήση των ΤΠΕ από πλευράς τους στην Τριτοβάθμια Εκπαίδευση. Ειδικότερα, στην έρευνα συμμετείχαν 526 φοιτητές και 18 διδάσκοντες Παιδαγωγικών Τμημάτων της χώρας. Η κάθε μία ομάδα προσεγγίστηκε διαφορετικά. Όσον αφορά τους φοιτητές συλλέχθηκαν τόσο ποσοτικά όσο και ποιοτικά δεδομένα (ερωτηματολόγιο & συνέντευξη), ενώ για τους διδάσκοντες συλλέχθηκαν ποιοτικά δεδομένα (συνέντευξη). Ακολούθησε η ανάλυση των δεδομένων, η παρουσίαση των αποτελεσμάτων καθώς και η διεξαγωγή των συμπερασμάτων της έρευνας. Σύμφωνα με τα ευρήματα της έρευνας, ο ισχυρισμός περί ύπαρξης χάσματος μεταξύ φοιτητών και διδασκόντων δεν μπορεί να γίνει αποδεκτός. Οι φοιτητές και οι διδάσκοντες «βρέθηκε» να έχουν περισσότερα κοινά σημεία παρά διαφορές ως προς τη χρήση των ΤΠΕ στο εκπαιδευτικό πλαίσιο. Όπως προέκυψε από την παρούσα μελέτη, το ζήτημα δεν αφορά την ύπαρξη ψηφιακού χάσματος μεταξύ φοιτητών και διδασκόντων αλλά η έμφαση πρέπει να δοθεί στη σωστή αξιοποίηση των ΤΠΕ στο εκπαιδευτικό πλαίσιο, τόσο από πλευράς φοιτητών όσο και από πλευράς διδασκόντων.
Αξιοποίηση τεχνολογιών αναγνώρισης χειρονομιών στη διαχείριση κινητικών δεξιοτήτων
Authors: Γκλουσκόβα Αλίνα
Published: September 2021

Η παρούσα διδακτορική διατριβή παρουσιάζει ένα πρωτότυπο μεθοδολογικό πλαίσιο για την αξιοποίηση της τεχνολογίας αναγνώρισης χειρονομιών στον τομέα της διαχείρισης μίας δεξιοτεχνίας εστιάζοντας στην κινητική δεξιότητα και στην εκμάθηση δεξιοτεχνικών χειρονομιών. Ετσι οι τεχνολογίες σύλληψης κινήσεων, εκπαίδευσης μηχανής και αναγνώρισης χειρονομιών (Κρυφά Μαρκοβιανά Μοντέλα και Δυναμική Περιτύλιξη Χρόνου) χρησιμοποιούνται για την καταγραφή, ανάλυση και μοντελοποίηση των χειρονομιών η οποία επικυρώνεται από την ικανότητα της μηχανής να τις αναγνωρίσει. Για την αξιοποίηση αυτών των τεχνολογιών στη μετάδοση της γνώσης μελετάται η «δια ζώσης» μάθηση, οι αρχές που διέπουν τη σχέση και την αλληλεπίδραση δασκάλου/μαθητή. Με βάση τα συμπεράσματα που προκύπτουν από αυτήν την μελέτη προτείνεται ένα σύστημα εκπαιδευτικού χαρακτήρα, το οποίο συγκρίνει τη χειρονομία του μαθητή με τη χειρονομία μοντέλο του δασκάλου, και εντοπίζοντας τις διαφορές ως προς τις αποστάσεις των χεριών τους, παρέχει αισθητηριοκινητική ανάδραση στον μαθητή. Ενεργοποιεί την όραση και την ακοή του, τον καθοδηγεί, ενισχύει το κίνητρό του και υποστηρίζει έτσι την αυτοεξάσκηση. Η ανάλυση της επίδοσης των μαθητών με και χωρίς τη χρήση του συστήματος ανέδειξε το δυναμικό και τη θετική συμβολή που μπορεί να έχει στην μάθηση κινητικών δεξιοτήτων.
Αναγνώριση γεωμετρικών προτύπων μέσω επαναληπτικών μετρήσεων τρισδιάστατου σαρωτή Laser
Authors: Σιδηρόπουλος Ανδρέας
Published: September 2021

Η τεχνολογία της τρισδιάστατης σάρωσης θεωρείται ως μία από τις βασικές επιλογές τοπογραφικής τεκμηρίωσης σε μεγάλο εύρος εφαρμογών. Σε πολλές περιπτώσεις η χρήση μόνο συστημάτων τρισδιάστατης σάρωσης ικανοποιεί τις προϋποθέσεις που πρέπει να πληρούνται από τα παράγωγα προϊόντα μιας εργασίας. Σε άλλες περιπτώσεις, απαιτείται ο συνδυασμός της με τις πιο παραδοσιακές μεθόδους της τοπογραφίας, της φωτογραμμετρίας και της γεωδαισίας ώστε να επιτευχθούν ακριβέστερα και πιο τεκμηριωμένα αποτελέσματα. Ανάλογα με το είδος της εφαρμογής γίνεται και η επιλογή του κατάλληλου συστήματος σάρωσης. Στην παρούσα διδακτορική διατριβή πραγματοποιείται ποιοτικός έλεγχος των δεδομένων που μετρήθηκαν από έναν σαρωτή Faro Focus 3D S120 και αφορούν τρία διαθέσιμα γεωμετρικά στερεά-πρότυπα (κύβος, πυραμίδα, σφαίρα). Ο έλεγχος πραγματοποιείται για τέσσερεις διαφορετικές αποστάσεις από το όργανο, της τάξης των 3.5, 7.5, 19.0 και 35.0 μέτρων. Οι μετρήσεις πραγματοποιήθηκαν με τον σαρωτή Faro Focus 3D στο περιβάλλον του Αριστοτελείου Πανεπιστημίου Θεσσαλονίκης και καλούνται δεδομένα σάρωσης Ι. Τα δεδομένα αυτά πλαισιώνονται από άλλες δύο ομάδες δεδομένων, τα οποία προέρχονται από όργανα που προσανατολίζονται περισσότερο στην τεκμηρίωση αντικειμένων όμοιων με τα διαθέσιμα και τα οποία θα οδηγήσουν στην αξιολόγηση των μετρήσεων του Faro Focus 3D. Τα όργανα αυτά είναι ο τρισδιάστατος σαρωτής NextEngine, του οποίου τα δεδομένα καλούνται δεδομένα σάρωσης ΙΙ και ένα ψηφιακό παχύμετρο, οι μετρήσεις του οποίου καλούνται δεδομένα ελέγχου. Η διαδικασία που ακολουθείται αφορά τον έλεγχο των δεδομένων σάρωσης Ι και ΙΙ σε σχέση με τα δεδομένα ελέγχου αλλά ταυτόχρονα γίνεται σύγκριση των δεδομένων σάρωσης Ι με τα δεδομένα σάρωσης ΙΙ. Η μεθοδολογία η οποία αναπτύχθηκε συντελεί στην τεκμηρίωση των διαθέσιμων γεωμετρικών προτύπων και περιγράφει μέσω της τεκμηρίωσης αυτής, τις επιδόσεις των δύο συστημάτων σάρωσης. Δηλαδή, γίνεται λόγος για την ικανότητα των οργάνων να «αναγνωρίζουν» τη γεωμετρία των αντικειμένων που σαρώνουν και να την αποδίδουν σε ψηφιακή μορφή. Τα εργαλεία τα οποία συνθέτουν τη συγκεκριμένη μεθοδολογία στοχεύουν στην, όσο το δυνατόν, αύξηση της αυτοματοποίησης με ταυτόχρονη ελάττωση στη μεροληψία του χρήστη.
Οργανικές καταλυτικές οξειδοαναγωγικές διεργασίες με τη χρήση νανοσωματιδίων χρυσού και σιδήρου
Authors: Φουντουλάκη Στυλιανή
Published: September 2021

Στην παρούσα διδακτορική διατριβή μελετήθηκαν οι καταλυτικές αντιδράσεις εκλεκτικής αναγωγής αρωματικών και ακόρεστων νιτροενώσεων προς αμίνες αλλά και οξείδωσης των αμινών στα νιτρωζο-παράγωγα παρουσία νανοσωματιδίων χρυσού και σιδήρου ως καταλυτών. Τα αποτελέσματα συνοψίζονται ως εξής: Επιτεύχθηκε η χημειοεκλεκτική αναγωγή μιας σειράς α,β-ακόρεστων νιτροαλκενίων προς τις αντίστοιχες οξίμες παρουσία Au/TiO2, TMDS, EtOH και σε θερμοκρασία περιβάλλοντος. Έπειτα μετρήθηκαν οι σχετικές σταθερές ταχύτητας των αντιδράσεων αναγωγής των para-, orto- και meta- υποκατεστημένων νιτροβενζολίων, όπου παρατηρήθηκε ότι τα νιτροαρένια που φέρουν υποκαταστάτες δέκτες ηλεκτρονίων ανάγωνται ταχύτερα από τα νιτροαρένια που φέρουν υποκαταστάτες δότες ηλεκτρονίων. Παράλληλα, μελετήθηκαν τα πρωτοταγή κινητικά ισοτοπικά φαινόμενα (ΚΙΦ) στα p-υποκατεστημένα νιτροβενζόλια, όπου παρατηρήθηκε ένα κανονικό πρωτοταγές φαινόμενο εκτός από τα νιτροβενζόλια με ισχυρό ηλεκτρονιοελκτικό ή ηλεκτρονιοδοτικό χαρακτήρα. Επιπλέον μελετήθηκε η αναγωγή μιας σειράς αρυλο- και αλκυλο-νιτροενώσεων προς αμίνες και οξίμες, αντίστοιχα παρουσία γ-Fe2O3-MNAs (mesoropous nanoparticles assemblies), MeNHNH2, σε EtOH και στους 60 oC. Οι αρυλ- και αλκυλαμίνες οξειδώθηκαν σχεδόν ποσοτικά προς νιτρωζο-παράγωγα και οξίμες, αντίστοιχα, παρουσία Au/TiO2, H2O2, MeOH και σε θερμοκρασία περιβάλλοντος. Παρατηρήθηκε ότι η ταχύτητα κατανάλωσης των p-υποκατεστημένων νιτροαρενίων εξαρτάται από τη φύση των υποκαταστατών. Τέλος μελετήθηκε η καταλυτική σύνθεση των C3-νιτροαλκυλιωμένων-4-υδροξυκουμαρινικών αλλά και των 2,3-διϋδροφουρο[3,2-c]-κουμαρινικών παραγώγων παρουσία ZnO. Περαιτέρω πραγματοποιήθηκαν μελέτες για την πιθανή αντιβακτηριακή τους δράση. Σύμφωνα τις τιμές IC50 τα βρωμο- και χλωρο-υποκατεστημένα παράγωγα εμφάνισαν σημαντική ανασταλτική επίδραση τόσο έναντι των κατά gram θετικών βακτηρίων όσο και κατά των gram αρνητικών βακτηρίων.
Η υπερηχογραφικά καθοδηγούμενη έγχυση αυτόλογου πλάσματος αίματος εμπλουτιμένου σε αιμοπετάλια ως πιθανή θεραπευτική λύση στις περιφερικές νευροπάθειες
Authors: Μαλαχιάς Μιχαήλ-Αλέξανδρος
Published: September 2021

Yπόβαθρο: Ανατρέχοντας στην πλέον πρόσφατη βιβλιογραφία καταγράφηκε ένα ενδιαφέρον πόρισμα γύρω από τη συντηρητική θεραπεία των περιφερικών νευροπαθειών. Ορισμένες in vitro και in vivo, κλινικές και εργαστηριακές μελέτες, υποστήριζαν ότι το PRP (Platelet-rich Plasma) δρούσε θεραπευτικά σε συγκεκριμένες παθήσεις των περιφερικών νεύρων. Εντούτοις, μέχρι τότε δεν είχε μελετηθεί κλινικά σε σχέση με το ΣΚΣ. Θεωρήθηκε ότι ίσως να είχε ενδιαφέρον να μελετηθεί η μέθοδος αυτή ως μια νέα εναλλακτική λύση στη συντηρητική θεραπεία του ΣΚΣ. Σκοπός: Να καταδειχθεί το αν και κατά πόσο η -υπό υπερηχογραφική καθοδήγηση- έγχυση Platelet-rich Plasma (PRP) βελτιώνει την κλινική εικόνα των ασθενών με ήπιο έως μετρίου βαθμού ΣΚΣ. Υλικό & Μέθοδος: Συντάχθηκε μια προοπτική, κλινική, τυχαιοποιημένη, συγκριτική, διπλή-τυφλή μελέτη 50 ασθενών με ήπιο έως μετρίου βαθμού ΣΚΣ και διάρκεια συμπτωμάτων άνω των 3 μηνών. Η μελέτη αυτή σχεδιάστηκε βάσει των πορισμάτων της προηγηθείσας πιλοτικής, μη συγκριτικής, κλινικής μελέτης, που συντάχθηκε και δημοσιεύτηκε από την ίδια ομάδα θεραπόντων. Οι ασθενείς της ομάδας A (26 ασθενείς) έλαβαν ως θεραπεία μία υπερηχογραφικά-καθοδηγούμενη έγχυση PRP, ενώ οι ασθενείς της δεύτερης ομάδας Β (24 ασθενείς) μια υπερηχογραφικά-καθοδηγούμενη έγχυση 0,9% normal saline ως placebo φάρμακο (συγκριτική ομάδα μαρτύρων). Μετά την αρχική power analysis, τα ευρήματα αξιολογήθηκαν στατιστικά με τη χρήση του t-test και του X² (στατιστικά σημαντική συσχέτιση 95%, με αναμενόμενο ποσοστό λάθους μικρότερο του 5% ή p<0,05). Το ποσοστό επιτυχίας υπολογίστηκε από τη διαφορά στο Q-DASH score προ της θεραπείας μείον το Q-DASH score στο τελικό σημείο της παρακολούθησης (12 εβδομάδες). Συγκεκριμένα, χρησιμοποιήθηκαν δυο ξεχωριστά κύρια κριτήρια θεραπευτικής επιτυχίας: α. η άνω του 25% βελτίωση των ατομικών τελικών Q-DASH scores (12 εβδομάδες follow-up), σε σύγκριση με την αρχική -προ θεραπείας- τιμή τους και β. η άνω της τιμής του 8.0, θετική διαφορά μεταξύ του τελικού Q-DASH score και του αρχικού, ανά ασθενή.Αποτελέσματα: Η power analysis μας ήταν 83%. Στο τελικό σημείο του follow-up μας (12 εβδομάδες) το ποσοστό επιτυχίας μεταξύ των δυο ομάδων βρέθηκε να διαφέρει στατιστικά σημαντικά (p=0,011, X²), όσον αφορά το πρώτο κύριο κριτήριο. Ακόμη, 17 από τους 26 ασθενείς (65%) της ομάδας PRP (Α) είχαν τελική μείωση στο Q-DASH score άνω των 8 μονάδων σε σχέση με την αρχική, ενώ μόλις 5 εκ των 24 ασθενών (20,8%) της ομάδας Β (placebo) παρουσίασε τη μείωση αυτή, ώστε να πληροί το δεύτερο κύριο κριτήριο επιτυχίας (MCID). Η διαφορά μεταξύ των δυο ομάδων ήταν και εδώ στατιστικά σημαντική (p=0,022, X²). Συμπεράσματα: Τα ευρήματα της παρούσας μελέτης υποστηρίζουν ότι η κλινικά πειραματική θεραπεία με μία συνεδρία υπερηχογραφικά-καθοδηγούμενης έγχυσης PRP έχει θετικά αποτελέσματα σε ασθενείς με σύνδρομο καρπιαίου σωλήνα.
Δικαιώματα παιδιών στην έννομη τάξη
Authors: Αθανασούλης Παναγιώτης
Published: September 2021

Σκοπός της διατριβής αυτής είναι να ερευνήσει αν τα παιδιά έχουν ή όχι δικαιώματα, τι είδους και ποια είναι τα όρια των δικαιωμάτων αυτών. Η υποστηριζόμενη θέση, είναι ότι τα παιδιά έχουν δικαιώματα, προσδιορισμένα απ' την ανάγκη τους να αισθανθούν πρόσωπα και οριοθετούμενα από το όριο της αγαθοπραξίας.
Ψηφιδωτά ηλεκτρονικά επεξεργασίας σήματος σε υβριδικούς αισθητήρες ιονιζουσών ακτινοβολιών
Authors: Χατζηστρατής Δημήτριος
Published: September 2021

Στην παρούσα διδακτορική διατριβή ασχολούμαστε με τη σχεδίαση μιας σειράς CMOS ολοκληρωμένων κυκλωμάτων για χρήση σε υβριδικούς ψηφιδωτούς ανιχνευτές ακτινών γ. Αυτά τα ψηφιδωτά ολοκληρωμένα κυκλώματα είναι σε θέση να δίνουν σε ψηφιακή μορφή την πληροφορία θέσης, ενέργειας και χρόνου της αλληλεπίδρασης που έλαβε χώρα στο στρώμα ανίχνευσης του υβριδικού ανιχνευτή.Το πρώτο και το δεύτερο μέλος της σειράς, κατασκευάσθηκε και χαρακτηρίστηκε, ενώ το τρίτο μέλος κατασκευάσθηκε και βρίσκεται στα τελικά στάδια χαρακτηρισμού. Οι υβριδικοί ανιχνευτές των οποίων τα ολοκληρωμένα κυκλώματα αποτελούν τμήμα, χρησιμοποιούνται για την κατασκευή ανιχνευτή Compton που προσδιορίζει την θέση και την ταυτότητα μιας ραδιενεργού πηγής.
Η εικονογράφηση ως φορέας κοινωνικών θεμάτων και αξιών στο σύγχρονο παιδικό βιβλίο
Authors: Κάρτσακα Ελένη
Published: September 2021

Η εργασία διερευνά τη συμμετοχή της εικονογράφησης στη μεταφορά του κοινωνικού και αξιακού νοήματος του εικονογραφημένου παιδικού βιβλίου με έμφαση στην οπτική και στην απόκριση του παιδιού-ερμηνευτή. Πρόκειται για μια διεπιστημονική προσέγγιση που αντλεί δημιουργικά από το πεδίο των Επιστημών της Τέχνης, της Σημειωτικής, της Παιδικής Λογοτεχνίας, των Κοινωνικών Επιστημών, της Αξιολογίας, των Παιδαγωγικών Επιστημών κλπ. Το εικονογραφημένο παιδικό βιβλίο γίνεται αντιληπτό ως όχημα μεταφοράς του κοινωνικοαξιακού νοήματος της εποχής και του πλαισίου και συγκεκριμένα των κοινωνικών και αξιακών αναπαραστάσεων της ελληνικής κοινωνίας την περίοδο της οικονομικής κρίσης όπως αυτές μεταφέρονται στο παιδί - αναγνώστη και θεατή. Το ερευνητικό υποκείμενο (παιδιά ηλικίας 9-10 ετών) κλήθηκε μέσα από μια διαδικασία συστηματικής ανάλυσης του εικονιστικού κειμένου να τοποθετηθεί γύρω από τα κοινωνικά προβλήματα και τις αξίες που εμφανίζονται στην εικονογράφηση των παιδικών βιβλίων αλλά και τους τρόπους οικοδόμησης του κοινωνικοαξιακού νοήματος μέσω της αξιοποίησης τεσσάρων προεξεχόντων στοιχείων της εικονογραφικής σύνθεσης (σχέδιο, χρώμα, μορφή, χώρος). Μεθοδολογικά η εργασία θεμελιώθηκε στις μεθόδους της μικτής έρευνας και της θεμελιωμένης θεωρίας και υποστηρίχθηκε από την συνέργεια δυο διαφορετικά προσανατολισμένων μεθόδων έρευνας (ποσοτική – ποιοτική έρευνα και επαλήθευση μέσα από τριγωνοποίηση) σε μια ενιαία ερευνητική διαδικασία. Για την ανάλυση του ερευνητικού υλικού αξιοποιήθηκε το Εικονογραφικό Αναλυτικό - Συνθετικό Μοντέλο που κατασκευάστηκε για την ικανοποίηση των σκοπών και των στόχων της έρευνας. Το προτεινόμενο μοντέλο διερευνά τέσσερις σημειωτικούς άξονες: (α) τον κοινωνικό, αξιακό άξονα, (β) τον αισθητικό, εικαστικό άξονα, (γ) τον άξονα της σχέσης εικόνας-κειμένου και, (δ) τον μεταγνωστικό άξονα και χαρτογραφεί το ιδεολογικό αποτύπωμα του εικονογραφημένου παιδικού βιβλίου και της εικονογράφησης στο παιδί αναγνώστη και ερμηνευτή. Τα πλούσια και χρήσιμα συμπεράσματα της έρευνας μπορούν να αξιοποιηθούν με ποικίλους τρόπους από τον μελλοντικό ερευνητή.
Μέσα από τα μάτια της γάτας
Authors: Ξουπλίδης Παναγιώτης
Published: September 2021

Σκοπός της διατριβής είναι η συγκριτική μελέτη της εικόνας της γάτας όπως αυτή διαμορφώνεται σε κείμενα παιδικής και εφηβικής λογοτεχνίας στην ελληνική και ισπανική γλώσσα. Η διατριβή εντάσσεται στο πεδίο μελετών των Σπουδών περί Ζώων, στα πλαίσια του οποίου μελέτησε την λογοτεχνική αναπαράσταση της γάτας μέσα από ένα διαπολιτισμικό πρίσμα. Σύμφωνα με την θεωρία της Παιδικής Λογοτεχνίας και μέσα από την οπτική της Συγκριτικής Παιδικής Λογοτεχνίας για την λογοτεχνική εικόνα, εξετάστηκε η γάτα ως πολιτισμική κατασκευή τόσο σε διαχρονικό όσο και σε συγχρονικό επίπεδο. Σε διαχρονικό επίπεδο, διερευνήθηκε η ιστορική διαδρομή των ιστοριών με γάτες, ενώ, παράλληλα, εξετάστηκε η σχέση της γάτας με τις ανθρώπινες κοινωνίες. Σε συγχρονικό επίπεδο, συγκρίθηκαν κείμενα από εκδόσεις παιδικών και εφηβικών βιβλίων από την Ελλάδα, την Ισπανία και την ισπανόφωνη Αμερική. Εξετάστηκαν διεξοδικά κατηγορίες σχετικές με το όνομα, τα εξωτερικά χαρακτηριστικά, το φύλο, την συμπεριφορά και τη λειτουργία των λογοτεχνικών χαρακτήρων της γάτας, όπως παρουσιάζονται στα κείμενα. Με την εφαρμογή των μεθόδων κειμενικής ανάλυσης της Πολιτισμικής Εικονολογίας προσδιορίσθηκαν οι στερεοτυπικές παράμετροι οι οποίες οργανώνουν την λογοτεχνική αναπαράσταση και διαμορφώνουν την αναγνωστική πρόσληψη της εικόνας της γάτας σε κείμενα που απευθύνονται σε μη ενήλικους αναγνώστες. Τα αποτελέσματα συγκρίθηκαν, οργανώθηκαν και ταξινομήθηκαν ανά γλώσσα, χώρα και αναγνωστική ηλικία. Στη συνέχεια, εντοπίστηκαν τα κοινά στοιχεία και οι διαφορές στην εικόνα της γάτας ανάμεσα στα διαφορετικά πολιτισμικά πλαίσια. Τελικώς, παρουσιάστηκαν ολοκληρωμένα και εμπεριστατωμένα συμπεράσματα σχετικά με τα κοινωνικά στερεότυπα που κυριαρχούν στην ελληνική, στην ισπανική και στις ισπανόφωνες κοινωνίες και τα οποία αφορούν στο δημοφιλές αλλά και μυστηριώδες κατοικίδιο.
Pharmacokinetic analysis of studies with emphasis on drug distribution and absorption from lungs and the gastrointestinal system
Authors: Σουλελέ Κωνσταντίνα
Published: September 2021

Η βαθύτερη κατανόηση της φαρμακοκινητικής συμπεριφοράς των φαρμάκων μπορεί να συμβάλλει στη βελτίωση της κλινικής τους αποτελεσματικότητας οδηγώντας τελικά στην επιτυχία της χορηγούμενης φαρμακευτικής αγωγής. Η πληθυσμιακή φαρμακοκινητική ανάλυση μπορεί να συμβάλλει ουσιαστικά σε αυτή την εξερεύνηση, αφού μπορεί να αποτελέσει ένα πολύτιμο εργαλείο για την περιγραφή και πρόβλεψη αυτής της συμπεριφοράς. Στόχος της παρούσας ανάλυσης είναι η εφαρμογή της πληθυσμιακής φαρμακοκινητικής μοντελοποίησης στη διερεύνηση της κινητικής συμπεριφοράς εισπνεόμενων φαρμάκων καθώς και φαρμάκων χορηγούμενων από το στόμα, τα οποία παρουσιάζουν ιδιαίτερα χαρακτηριστικά απορρόφησης και κατανομής. Στο πλαίσιο αυτό, το πρώτο μέρος της παρούσας εργασίας, αφορά την ανάλυση τεσσάρων διαφορετικών εισπνεόμενων φαρμάκων (fluticasone, salmeterol, budesonide, formoterol), χρησιμοποιώντας πληθυσμιακές και κλασσικές φαρμακοκινητικές μεθόδους. Απώτερος σκοπός είναι η εξερεύνηση ορισμένων πτυχών της πνευμονικής απορρόφησης καθώς και παραγόντων που σχετίζονται με την αποτελεσματικότητα της εισπνεόμενης φαρμακευτικής αγωγής. Στο δεύτερο μέρος της εργασίας, η φαρμακοκινητική ανάλυση εστιάζει κυρίως στην διερεύνηση των σύνθετων διεργασιών κατανομής φαρμάκων (συνολικό ezetimibe, ελεύθερο ezetimibe και του μεταβολίτη) που υφίστανται μεταβολισμό πρώτης διόδου και εντεροηπατική κυκλοφορία. Η ανάλυση αυτή πραγματοποιείται μέσω της εφαρμογής διαφορετικών στρατηγικών μοντελοποίησης. Συνολικά, σε αυτή τη διατριβή παρουσιάζονται επτά ξεχωριστές αναλύσεις, που έχουν ως στόχο να διευρύνουν την κατανόησή μας αναφορικά με την εφαρμογή της φαρμακοκινητικής μοντελοποίησης στη διερεύνηση της πορείας στο σώμα φαρμάκων με ιδιαίτερα φαρμακοκινητικά χαρακτηριστικά.
Σχέση μεταξύ επίπτωσης βακτηριαιμίας και πολυμορφισμού των Toll like receptors (TLRs) – 2,4,9 σε ασθενείς της ΜΕΘ
Authors: Χατζή Μαρία
Published: September 2021

Σκοπός : Οι μονονουκλεοτιδικοί πολυμορφισμοί των Toll like υποδοχέων [Toll-like Receptors - Single Nucleotide Polymorphisms (TLR-SNPs)] μπορούν να επηρεάσουν σημαντικά την ευαισθησία του ξενιστή στις λοιμώξεις. Σκοπός της μελέτης ήταν να διερευνηθεί ο συχνότητα τεσσάρων κοινών πολυμορφισμών των Toll-Like Receptors (TLRs) σε βαρέως πάσχοντες ασθενείς των Μονάδων Εντατικής Θεραπείας (ΜΕΘ) και η συσχέτισή τους με την επίπτωση των λοιμώξεων και την έκβαση των ασθενών στην κεντρική Ελλάδα.Μέθοδος: Η συχνότητα εμφάνισης των TLR2-Arg753Gln, TLR4-Asp299Gly, TLR4-Thr399Ile και πολυμορφισμών TLR9-T-1237C, η συσχέτισή τους με την επίπτωση των λοιμώξεων και τις κλινικές εκβάσεις των ασθενών αξιολογήθηκαν προοπτικά σε ασθενείς ΜΕΘ που υποβλήθηκαν σε μηχανικό αερισμό για περισσότερο από 48 ώρες. Η ανίχνευση των πολυμορφισμών έγινε με την αλυσιδωτή αντίδραση πολυμεράσης (Real-time Polymerase-Chain-Reaction –PCR).Αποτελέσματα: Κατά τη διάρκεια περιόδου 15 μηνών (Νοέμβριος 2011- Ιανουάριος 2013), 224 ασθενείς συμπεριελήφθησαν στην μελέτη και έγινε έλεγχος γονοτύπου. Οι 136 (60,7%) ασθενείς δεν παρουσίασαν μεταλλάξεις των TLRs, ενώ 88 (39,3%) έδειξαν πολυμορφισμούς των TLRs [μονών / μικτών: 56 (25 %) / 32 (14,3%), αντίστοιχα]. Η επίπτωση των γενετικών πολυμορφισμών TLR4-Asp299Gly, TLR4-Thr399Ile, μικτών TLR4-Asp299Gly / Thr399Ile, TLR9-T-1237C και TLR2-Arg753Gln ήταν 14,4%, 14,7%, 11,2%, 24,5% και 2,2%, αντίστοιχα. Οι πολυμορφισμοί TLR4 σχετίστηκαν με αυξημένη ευπάθεια προς συγκεκριμένες λοιμώξεις που σχετίζονται με την νοσηλεία στην ΜΕΘ, δηλαδή gram-αρνητικών λοιμώξεων του κεντρικού νευρικού συστήματος (Central Nervous System Infection - CNSI) και λοιμώξεων της ουροφόρου οδού (Urinary Tract Infection - UTI), από Acinetobacter baumannii και Klebsiella pneumonia, καθώς και με την πνευμονία που σχετίζεται με τον αναπνευστήρα (Ventilator-associated pneumonia -VAP) από Pseudomonas aeruginosa (Ρ <0.05). Ο πολυμορφισμός TLR9-T-1237C σχετίστηκε με χαμηλότερη επίπτωση καθώς και μικρότερο αριθμών υποτροπών των CNSI και UTI σε σύγκριση με την ομάδα μικτών TLR4 πολυμορφισμών (P≤0.039). Δεν βρέθηκε καμία συσχέτιση των TLRs πολυμορφισμών με την βακτηριαιμία (Blood Stream Infection -BSI). Οι πολυμορφισμοί των TLR4 σχετίστηκαν με αυξημένη διάρκεια νοσηλείας στην ΜΕΘ (P<0,0416). Ωστόσο, η χρονική εξέλιξη της σήψης και η έκβαση των ασθενών στην ΜΕΘ δεν συσχετίστηκαν με μεταλλάξεις των TLRs.Συμπεράσματα: Τα ευρήματά μας υποδηλώνουν ότι κοινοί πολυμορφισμοί των TLRs μπορεί να επιδρούν στον κλινικό φαινότυπο των λοιμώξεων που σχετίζονται με την νοσηλεία των ασθενών σε ΜΕΘ στην Ελλάδα. Έτσι, οι TLR4-SNPs μπορεί να σχετίζονται με την επίπτωση των CNSI, UTI και της VAP από gram αρνητικά παθογόνα και μπορεί να επηρεάσουν δυσμενώς τη νοσηρότητα της ΜΕΘ. Αντίθετα, η μετάλλαξη TLR9-T-1237C μπορεί να ασκήσει προστατευτική επίδραση έναντι συγκεκριμένων λοιμώξεων στη ΜΕΘ.
Μελέτη κλινικών, εργαστηριακών και περιεπεμβατικών παραμέτρων που επηρεάζουν τη βραχυπρόθεσμη και μακροπρόθεσμη έκβαση των διαδερμικά εμφυτευμένων αορτικών βαλβιδών
Authors: Καριώρη Μαρία
Published: September 2021

Εισαγωγή: Οι ιδανικές τιμές για το βάθος εμφύτευσης για την αυτοεκπτυσσόμενη βαλβίδα τύπου Medtronic CoreValve/Evolut R κατά τη διάρκεια της διακαθετηριακής εμφύτευσης αορτικής βαλβίδας (ΔΕΑΒ) κυμαίνεται από 4 έως και 12 mm. Αν τιμή μικρότερη των 4 mm για το βάθος εμφύτευσης μπορεί να επηρεάσει την επέμβαση δεν έχει αποδειχτεί ακόμα. Στόχος: Στόχος της παρούσας μελέτης είναι η αξιολόγηση της επίδρασης του βάθους εμφύτευσης όταν η τιμή του είναι μικρότερη των 4 mm τόσο στην άμεση όσο και στην μακροπρόθεσμη λειτουργικότητα της αυτοεκπτυσσόμενης αορτικής βιοπρόσθεσης.Μεθοδολογία: Διαδοχικοί ασθενείς που υπεβλήθησαν σε διακαθετηριακή εμφύτευση αορτικής βαλβίδας αξιολογήθηκαν και χωρίστηκαν σε 2 ομάδες σύμφωνα με το αν η τιμή του βάθους εμφύτευσης ήταν μικρότερη των 4 mm. Το βάθος εμφύτευσης ορίστηκε ως η απόσταση είτε από τη μη- είτε από την αριστερή στεφανιαία πτυχή μέχρι το πιο άπω τμήμα του άκρου της πλήρως εκπτυγμένης βιοπροσθετικής στην αριστερή κοιλία. Το βάθος εμφύτευσης μετρήθηκε με τη χρήση της τελικής αορτογραφίας μετά την εμφύτευση της βιοπροσθετικής. Η Ομάδα I περιελάμβανε όλους τους ασθενείς με βάθος εμφύτευσης >4 mm και η Ομάδα II περιελάμβανε όλους τους ασθενείς με βάθος εμφύτευσης ≤ 4 mm. Οι εργαστηριακές καθώς και περιεπεμβατικές παράμετροι καταγράφηκαν πριν και μετά την τοποθέτηση της βιοπροσθετικής βαλβίδας. Η παρακολούθηση των ασθενών πραγματοποιήθηκε στο μήνα και στο χρόνο είτε μέσω τηλεφωνικού follow-up είτε και με εκτίμηση από τον κλινικό καρδιολόγο. Αποτελέσματα: Εκατόν ενενήντα οκτώ ασθενείς (80±5.5 ετών, 107 άρρενες (54%)) στους οποίους πραγματοποιήθηκε ΔΕΑΒ με τη χρήση των βιοπροσθετικών βαλβίδων CoreValve/Evolut R καταγράφηκαν. Στην Ομάδα I παρατηρήθηκαν μεγαλύτερες τιμές τόσο για τη μέγιστη διαβαλβιδική κλίση πίεσης (17±6.5 vs. 14±5.5 mmHg, p=0.02) όσο και τη μέγιστη ταχύτητα στην αορτή (Vmax) (2±0.4 vs. 1.84±0.38 m/s, p=0.02) συγκριτικά με την Ομάδα ΙΙ, κατά την υπερηχογραφική παρακολούθηση των ασθενών ένα χρόνο μετά τη ΔΕΑΒ. Η παραβαλβιδική ανεπάρκεια όπως επίσης και το κλάσμα εξώθησης της αριστερής κοιλίας αποδείχτηκαν ανεξάρτητοι προγνωστικοί παράγοντες της θνητότητας κάθε αιτιολογίας στον 1 χρόνο όταν έγινε η προσαρμογή για τους συμπαράγοντες.Συμπέρασμα: Οι τιμές βάθους εμφύτευσης που είναι μικρότερες από 4mm επιδρούν θετικά στη μακροχρόνια λειτουργικότητα της αυτοεκπτυσσόμενης βιοπρόσθεσης
Φυτοχημική ανάλυση αώρων καρπών του Cornus mas I.., έλεγχος αντιoξειδωτικής ικανότητας και αναστολής δράσεως της αναγωγάσης της αλδόζης
Authors: Moussouni Sonia
Published: September 2021

Ο σκοπός της παρούσας εργασίας είναι να μελετηθούν για πρώτη φορά οι άγουροι καρποί του Cornus mas L., όσον αφορά το φυτοχημικό περιεχόμενό τους σε συνδυασμό με την αντιοξειδωτική ικανότητά τους κάνοντας χρήση της μεθόδου σάρωσης ελευθέρων ριζών του DPPH και της μεθόδου της Χημειοφωταύγειας, την προστατευτική δράση από τις δευτερογενείς επιπτώσεις στους διαβητικούς ως αναστολείς δράσης της αναγωγάσης της αλδόζης ARL2 και της αλδεΰδης ARL1 και τέλος της αντιφλεγμονώδους δράσης κάνοντας χρήση των αναστολέων της λιποξυγονάσης LOX. Τα αποτελέσματα της μελέτης αυτής συγκρίνονται με τα αποτελέσματα που ελήφθησαν για τους ώριμους καρπούς του Cornus mas L σε μια προηγούμενη μελέτη.Οι άγουροι καρποί του Cornus mas L. εμφανίστηκαν να έχουν ισχυρότερη ικανότητα σάρωσης ελευθέρων ριζών από τους ώριμους όμως τα αποτελέσματα από την μελέτη της χημειοφωταύγειας έδειξαν ότι οι ώριμοι καρποί έχουν ισχυρότερη αντιοξειδωτική δράση. Από την άλλη πλευρά οι άγουροι καρποί εμφανίζονται να είναι ισχυρότεροι αναστολείς ARI απ’ότι οι ώριμοι καρποί, γεγονός που υποδηλώνει ότι οι άγουροι καρποί θα πρέπει χρησιμοποιηθούν. Πρέπει επίσης να ληφθεί υπόψη ότι οι δύο τύποι ωρίμανσης χαρακτηρίζονται από αρκετά μέτρια ικανότητα αναστολής του ενζύμου της LOX όσον αφορά το εκχύλισμα του διαιθυλαιθέρα ενώ δεν έχει σημειωθεί καθόλου δράση στα άλλα εκχυλίσματα, καταλήγοντας στο συμπέρασμα ότι οι καρποί του Cornus mas L. δεν μπορούν να χρησιμοποιηθούν για την αντιφλεγμονώδη δράση, σε συνδυασμό με βιοσυνθετικές μεταβολές που επισυμβαίνουν. Η LC-DAD-MS ανάλυση των άγουρων καρπών του Cornus mas L. έδειξε ότι τόσο το εκχύλισμα του διαθυλαιθέρα όσο και το εκχύλισμα του οξικού αιθυλεστέρα είναι μια πολύ καλή πηγή γλυκοζιτών του γαλλικού οξέος, παραγώγων κερκετίνης, ιριδοειδών και φαινολικών οξέων γεγονός που τα καθιστά πολύ ενδιαφέροντα από απόψεως φυτοχημικού περιεχομένου.Η ανάλυση φασμάτων NMR των εκχυλισμάτων του διαθυλαιθέρα, του οξικού αιθυλεστέρα, οδήγησε στον προσδιορισμό της δομής πολλών παραγώγων γαλλοταννινών, γλυκοζιτικών παραγώγων της κερκετίνης, υδροξυβενζοϊκών οξέων, φαινολικών οξέων, υδροξυκινναμωμικών οξέων και άλλων ενώσεων.
Εξελιγμένη μέθοδος διάγνωσης περιπροθετικών λοιμώξεων μετά από κατεργασία με υπερήχους του αφαιρεθέντος εμφυτεύματος προς απομόνωση και ταυτοποίηση των παθογόνων μικροοργανισμών που αναπτύσσονται σε αυτὀ
Authors: Σχινάς Γεώργιος
Published: September 2021

Αντικείμενο μελέτης: Η καλλιέργεια του υγρού υπερήχησης από αφαιρεθέντα εμφυτεύματα βελτίωσε τη μικροβιολογική διάγνωση των περιπροθετικών φλεγμονών(ΠΦ).Σκοπός της μελετης μας ήταν να διερευνήσουμε την περαιτέρω διαγνωστική αξία του υγρού υπερήχησης , συνδυάζοντας τη μέθοδο της συμβατικής καλλιέργειας αυτού [ sonication fluid culture (SFC)] με τη περαιτέρω επεξεργασία του με μοριακές τεχνικες όπως η ευρέως φάσματος PCR (SFPCR) και τον άμεσο ενοφθαλμισμό του σε δοχεία καλλιέργειας αίματος [Vial culture (SFVC)]. Μέθοδος: Στη μελέτη μας εντάχθηκαν ασθενείς οι οποίοι υπεβλήθησαν σε αναθεώρηση ολικής αρθροπλαστικής ισχίου ή γόνατος είτε για λόγους άσηπτης χαλάρωσης,είτε για περιπροθετική φλεγμονή . Εστάλησαν σε όλους καλλιέργειες περιπροθετκού ιστού, έγινε κατεργασία του εμφυτέυματος με υπερήχους, καλλιέργεια του υγρού υπερήχησης, επεξεργασία αυτού με μοριακές τεχνικές και ενοφθαλμισμός αυτού σε δοχεία καλλιέργειας αίματος. Υπολογίσαμε την ευαισθησία, την ειδικότητα, τη θετική προγνωστική αξία και αρνητική προγνωστική αξία κάθε μεθόδου χωριστά καθώς και των συνδυασμό αυτών.Αποτελέσματα: Μελετήσαμε 114 ασθενείς (μέση ηλικία 72,5 έτη, 28.07% άρρενες). Με τα διεθνή μη μικροβιολογικά κριτήρια 87 ασθενείς είχαν άσηπτη χαλάρωση και 27 περιπροθετική φλεγμονή. Συγκριτικά με τη συμβατική καλλιέργεια του περιπροθετικού ιστού κάθε μέθοδος ήταν σημαντικά πιο ευαίσθητη και λιγότερο ειδική από την καλλιέργεια του περιπροθετικού ιστού. Όταν μία μέθοδος ήταν θετική η ευαισθησία έφτασε στο 88.46% και η ειδικότητα στο 64.29%. Όταν και οι τρείς μέθοδοι ήταν θετικές η αρνητική προγνωστική αξία ελλατωνόταν σε 34,6% και 80,23% αντίστοιχα, αλλά η ειδικότητα και η θετική προγνωστική αξία αυξάνονταν σε 98.57% και 90.9%, αντίστοιχα υποσκελίζοντας την περιπροθετική καλλιέργεια ιστού. Τριπλό αρνητικό αποτέλεσμα ουσιαστικά απέκλειε την περιπροθετική φλεγμονή. Συμπεράσματα: Η περαιτέρω ανάλυση του υγρού υπερήχησης με μοριακές τεχνικές και καλλιέργεια vial αυξάνει τη διαγνωστική του αξία.
ΣΙΚΥΩΝ ΧΑΙΡΕ
Authors: Μπαλλά Φωτεινή
Published: September 2021

Βασικός στόχος της παρούσας διδακτορικής διατριβής είναι η μελέτη των ταφικών τελετουργικών εθίμων της Σικυώνας, πόλεως-κράτους της ΒΑ Πελοποννήσου. Αρχικά επιχειρείται η σύντομη ιστορική επισκόπηση και παρουσίαση της τοπογραφίας της πόλης. Στη συνέχεια η μελέτη επικεντρώνεται στην καταγραφή των νεκροταφείων (και μεμονωμένων τάφων) που έχουν αποκαλυφθεί έως και σήμερα στην επικράτεια της πόλης. Βάσει των ανασκαφικών αναφορών που έχουν δημοσιευθεί, προκύπτει ότι έχουν εντοπισθεί τάφοι της μυκηναϊκής εποχής, αλλά και εκτεταμένα νεκροταφεία με περίοδο χρήσης από τη γεωμετρική έως και ρωμαϊκή εποχή. Ιδιαίτερης σημασίας είναι η αποκάλυψη τριών ταφικών μνημείων με πολλαπλές ταφές, κυρίως της ελληνιστικής εποχής. Για τις ανάγκες της μελέτης η έρευνα εστίασε σε τμήμα νεκροταφείου που αποκαλύφθηκε τη δεκαετία του 1970 στην πεδιάδα της Σικυώνας, με συνεχή χρήση από τα τέλη του 7ου αι. έως και τα τέλη του 2ου / αρχές του 1ου αι. π.Χ. Συνολικά αποκαλύφθηκαν 214 τάφοι, στους οποίους είχαν γίνει μόνον ενταφιασμοί, κυρίως σε λακκοειδείς τάφους, ενώ βρέθηκαν σε μικρότερο ποσοστό ταφές σε κιβωτιόσχημους τάφους και μονολιθικές λάρνακες. Στο νεκροταφείο αυτό εντοπίσθηκε και ένα από τα προαναφερθέντα ταφικά μνημεία, με πολλαπλές ταφές του 2ου αι. π.Χ. και σε άμεση γειτνίαση με τα υπόλοιπα δύο. Από την παρουσίαση των ανασκαφικών αποτελεσμάτων προέκυψαν ενδιαφέροντα στοιχεία σχετικά: α) με τη θέση εύρεσης των κτερισμάτων, β) τη διατήρηση τελετουργικών εναγισμών, γ) την ύπαρξη ταφικής οδού, που διέσχιζε το νεκροταφείο, καθώς και ταφικού περιβόλου, και δ) την κατά χώραν διατήρηση ταφικών σημάτων. Τη μελέτη συμπληρώνουν τα δεδομένα σχετικά με τον τρόπο εναπόθεσης των νεκρών (στάση σώματος, προσανατολισμός) και η τυπολογία των κτερισμάτων. Ιδιαίτερης σημασίας είναι η χρονολογική κατάταξη της κεραμικής που συλλέχθηκε από τους τάφους. Πρόκειται τόσο για εισηγμένα αττικά και κορινθιακά αγγεία, αλλά και για προϊόντα του τοπικού κεραμικού εργαστηρίου, κυρίως της ελληνιστικής εποχής, τα οποία χρονολογήθηκαν για πρώτη φορά με σχετική ασφάλεια. Σημαντικά υψηλός είναι ο αριθμός των πήλινων ειδωλίων, που εντοπίσθηκαν κατά κύριο λόγο στις παιδικές ταφές και είναι πολύ πιθανόν να προέρχονται από το τοπικό εργαστήριο. Η συνύπαρξή τους με ασφαλώς χρονολογημένα αγγεία επέτρεψε την παράθεσή τους κατά τυπολογική και χρονολογική εξέλιξη. Αντίστοιχης σημασίας είναι και η παρουσία τοπικών κοπών (νομισμάτων) μέσα στα κλειστά ταφικά σύνολα της Σικυώνας, στοιχείο που δεν είχε καταγραφεί έως και σήμερα. Τη μελέτη συνοδεύουν τρία παραρτήματα. Α΄ Παράρτημα: κατάλογοι τάφων, εναγισμών και κτερισμάτων. Β΄ Παράρτημα: Testimonia. Γ΄ Παράρτημα: Χάρτες – Σχέδια – Σχεδιαστικές τομές – Πίνακες –Ραβδογράμματα.
Μακρομοριακή αρχιτεκτονική συμπολυμερών με πολυ(διμεθυλοσιξάνη)
Authors: Λιόντος Γεώργιος
Published: September 2021

The present research work involves the synthesis, the molecular and morphologicalcharacterization of linear diblock copolymers of the PS-b-PDMS type and miktoarm starcopolymers of the PS(PDMS)n=2,3 and PDMS(PS)n=2,3 type respectively.Anionic polymerization via high vacuum techniques was employed along withsequential addition for the synthesis of the diblock copolymers. Anionic polymerization alongwith chlorosilane chemistry was also employed for the synthesis of all miktoarm starcopolymers.All samples were characterized via various techniques such as: size exlusionchromatography (SEC), membrane (MO) and vapor pressure (VPO) osmometry, protonnuclear magnetic resonance spectroscopy (1H-NMR), differential scanning calorimetry (DSC)and transmission electron microscopy (TEM).The main goal of this research was to synthesize linear and miktoarm star copolymerswhere the one block is polystyrene (PS) and the second polydimethylsiloxane (PDMS) andthe morphological characterization in order to make a first comparison between theexperimental data and the theoretical predictions already known for the PS-b-PI andPS(PI)n=2,3 system. Also an effort to explain the similarities and the discrepancies between theadopted morphologies of the PS/PDMS linear and non linear copolymers and the theoreticallypredicted through phase diagrams constructed via SCFT and experimental data for PS/PIsystems was made.
Assessing the interplay between language and category learning
Authors: Φωτιάδης Φώτιος
Published: September 2021

Σύμφωνα με την υπόθεση του Whorf, η γλώσσα διαμορφώνει τη νόηση. Αντίθετα, η Οικουμενική θεώρηση προτείνει πως η γλώσσα απλά εξυπηρετεί επικοινωνιακούς σκοπούς. Η παρούσα διατριβή συνεισφέρει στην προαναφερθείσα διαμάχη Γλώσσας-Σκέψης, εξετάζοντας την αλληλεπίδραση μεταξύ γλώσσας και μάθησης κατηγοριών. Πιο συγκεκριμένα, εξετάστηκαν οι επιδράσεις των λεκτικών ετικετών για (α) τα αντικείμενα κατηγοριοποίησης, και (β) για τις σχηματιζόμενες κατηγορίες. Στο Πείραμα 1 οι συμμετέχοντες εκπαιδεύτηκαν για τρεις συνεχόμενες μέρες να μάθουν νέα ονόματα για τεχνητούς ακουστικούς τόνους ή έμαθαν να συνδέουν τους τόνους με δύσκολα κατονομάσιμα οπτικά σύμβολα. Μετά την εκπαίδευση, χορηγήθηκε σε όλους τους συμμετέχοντες μια ακουστική έκδοση του Weather Prediction Task, χρησιμοποιώντας τους ακουστικούς τόνους ως υποδείγματα. Βρέθηκε πως τα ονόματα για τα υποδείγματα διευκόλυναν την μάθηση κατηγοριών. Στο Πείραμα 2 ξεχωριστές ομάδες συμμετεχόντων εκπαιδεύτηκαν για δύο μέρες να μάθουν νέα ονόματα για αφηρημένα σχήματα ή έμαθαν να συνδέουν τα σχήματα με δύσκολα κατονομάσιμα σύμβολα. Μετά την εκπαίδευση χορηγήθηκε στους συμμετέχοντες μια τροποποιημένη έκδοση του Type II έργου κατηγοριοποίησης στο οποίο χρησιμοποιήθηκαν τα αφηρημένα σχήματα για τη δημιουργία των αντικειμένων κατηγοριοποίησης. Τα ονόματα για τα σχήματα δεν είχαν επίδραση στην επίδοση κατηγοριοποίησης, και η αναντιστοιχία μεταξύ των αποτελεσμάτων των Πειραμάτων 1 και 2 μπορεί να αποδοθεί στην αλλαγή στην αντιληπτική τροπικότητα. Στη συνέχεια, σε μία σειρά τριών πειραμάτων (3.1, 3.2 και 3.3) ερευνήθηκαν οι επιδράσεις των λεκτικών ετικετών για τις σχηματιζόμενες κατηγορίες. Οι συμμετέχοντες κλήθηκαν να μάθουν λεκτικές και δύσκολα κατονομάσιμες κατηγορίες. Σύμφωνα με την υπόθεση Label-Feedback, τα ονόματα για τις κατηγορίες παρέχουν διευκόλυνση, και όντως και στα τρία πειράματα οι λεκτικές κατηγορίες μαθεύτηκαν πιο αποτελεσματικά σε σχέση με τις δύσκολα κατονομάσιμες κατηγορίες. Για να εξεταστεί αν τα ονόματα για τις κατηγορίες έχουν μακρόχρονες επιδράσεις σε μηχανισμούς προσοχής, μετά την εκμάθηση κατηγοριών χορηγήθηκε στους συμμετέχοντες μια συνεδρία κατηγοριοποίησης (Πείραμα 3.2) ή ένα έργο οπτικής διάκρισης με ταυτόχρονη καταγραφή των οφθαλμοκινήσεων (Πείραμα 3.3). Βρέθηκε πως οπτικά χαρακτηριστικά που υπήρξαν προβλεπτικά λεκτικών κατηγοριών τραβηξαν την προσοχή σε μεγαλύτερο βαθμό σε σχέση με χαρακτηριστικά που υπήρξαν προβλεπτικά δύσκολα κατονομάσιμων κατηγοριών. Περιληπτικά, τα αποτελέσματα των πειραμάτων υποδεικνύουν πως (α) τα ονόματα για τα αντικείμενα κατηγοριοποίησης διευκολύνουν την μάθηση, (β) τα ονόματα για τις σχηματιζόμενες κατηγορίες επίσης διευκολύνουν την μάθηση, και (γ) τα ονόματα για τις σχηματιζόμενες κατηγορίες επηρεάζουν την προσοχή μακροπρόθεσμα. Συνεπώς η παρούσα διατριβή υποστηρίζει την υπόθεση του Whorf αφού υποδεικνύει πως η γλώσσα διαμορφώνει μη-γλωσσικές διεργασίες όπως η μάθηση και η προσοχή.
Διαταραχές ποιότητας ζωής και παθήσεις των νυχιών
Authors: Μπελιάεβα Έλενα
Published: September 2021

Τα νοσήματα των νυχιών έχουν σημαντικές ψυχολογικές επιπτώσεις. Οι ασθενείς ανησυχούν για την εμφάνιση των νυχιών τους, την υποβολή εκθέσεων αμηχανία, μειωμένη αυτοεκτίμηση, και κοινωνική απόσυρση. Αυτή η μελέτη διεξήχθη για να αξιολογήσει τον αντίκτυπο των νυχιών ασθενειών στην ποιότητα ζωής (ΠΖ) μεταξύ του ελληνικού πληθυσμού. Στην μελέτη αυτή εξετάσθηκαν χιλίοι εξήντα τρίς (1063) ασθενείς με διαταραχές των ονύχων προερχόμενοι από τα εξωτερικά ιατρεία του Νοσοκομείου «Α. Συγγρός''. Οι ασθενείς κλήθηκαν να συμπληρώσουν ένα ανώνυμο ερωτηματολόγιο ποιότητας ζωής, αβοήθητοι στην αίθουσα αναμονής. Το ερωτηματολόγιο προερχόταν από το διεθνές ειδικό ερωτηματολόγιο της ονυχομυκητίασης, όπως σχεδιάστηκε από τους Drake και συνεργάτες. Η πιο κοινή διαταραχή των νυχιών ήταν ο τραυματισμός (46,66%),ακολουθούμενη από την ονυχομυκητίαση, (27,75%) και την ψωρίαση (8,18%).Οι επιπτώσεις στην ποιότητα ζωής των διαφόρων διαταραχών των νυχιών (μέσες τιμές και 95%διαστήματα εμπιστοσύνης) παρουσιάζονται στο Σχήμα Η μελέτη αυτή προσπάθησε να διερευνήσει τις επιπτώσεις των ασθενειών των νυχιών στην ποιότητα ζωής των ασθενών και να συγκρίνει την σοβαρότητα των επιπτώσεων μεταξύ των διαφόρων διαταραχών-παθήσεων των νυχιών. Τα δεδομένα από τη μελέτη αυτή καταλήγουν ότι οι παθήσεις των ονύχων προκαλούν σημαντική δυσφορία στους ασθενείς. Η ποιότητα ζωής επηρεάζεται και οι ασθενείς είναι πρόθυμοι να δαπανήσουν χρήματα και χρόνο για να αναζητήσουν μια αποτελεσματική θεραπεία. Ακόμα κι αν η δημοσιευμένη βιβλιογραφία τείνει να επικεντρωθεί στον αντίκτυπο της ψωρίασης των ονύχων και της ονυχομυκητίασης στην ποιότητα ζωής, οι υπόλοιπες διαταραχές των νυχιών προκαλούν παρόμοια απογοήτευση στους ασθενείς και θα πρέπει να τους δοθεί η ίδια σημασία από τους κλινικούς γιατρούς.
Μικτά προβλήματα συνοριακών τιμών για τις εξισώσεις Maxwell σε σύνθετα μέσα
Authors: Κίκερη Ελευθερία
Published: September 2021

Η θεωρία σκέδασης αποτελεί έναν τομέα των εφαρμοσμένων μαθηματικών με πληθώρα εφαρμογών σε διάφορους τομείς των φυσικών επιστημών. Ειδικότερα, ο τομέας της σκέδασης ηλεκτρομαγνητικών κυμάτων παρουσιάζει σημαντικές εφαρμογές στην τεχνολογία ραντάρ και σε προβλήματα εντοπισμού στόχων. Το ενδιαφέρον για τον εντοπισμό και τον προσδιορισμό στοιχείων για αντικείμενα που βρίσκονται θαμμένα στο υπέδαφος είναι ο λόγος που τα τελευταία χρόνια έχει παρουσιαστεί μεγάλο πλήθος μεθόδων ανακατασκευής. Χαρακτηριστικό παράδειγμα είναι η Reciprocity Gap Functional Method η οποία εφαρμόζεται και για την ανακατασκευή χειρόμορφων δομών.Στην παρούσα διατριβή μελετούμε το φαινόμενο της σκέδασης ηλεκτρομαγνητικών κυμάτων σε χειρόμορφα μέσα. Στο 1ο κεφάλαιο, αναφερόμαστε στις θεμελιώδεις έννοιες του ηλεκτρομαγνητισμού και της χειρομορφίας. Στο 2ο κεφάλαιο μελετούμε το μοντέλο του διαπερατού σκεδαστή με χειρόμορφο πυρήνα σε μη χειρόμορφο περιβάλλον. Στο 3ο κεφάλαιο, μελετούμε το μοντέλο του διαπερατού, διστρωματικού, χειρόμορφου σκεδαστή σε χειρόμορφο περιβάλλον. Τέλος, στο 4ο κεφάλαιο, ορίζουμε το χειρόμορφο συναρτησοειδές αμοιβαιότητας Chiral Reciprocity Gap Functional και επιλύουμε το αντίστροφο πρόβλημα με τη χρήση της Reciprocity Gap Functional Method η οποία είναι κατάλληλα τροποποιημένη ώστε να εφαρμόζεται για προβλήματα σε χειρόμορφο περιβάλλον.
Η σχέση της θυματοποίησης, ως προϊόν ενδοσχολικής βίας, με την κατάθλιψη, το άγχος και την αυτοεκτίμηση μαθητών Γ΄ Γυμνασίου και Α΄ Λυκείου στο Ν. Ιωαννίνων
Authors: Ιωαννίδης Χαρίλαος
Published: September 2021

ΕΙΣΑΓΩΓΗ: Ο σχολικός εκφοβισμός αποτελεί μια μορφή επιθετικότητας, η οποία εκδηλώνεται στο χώρο του σχολείου και έχει έντονες αρνητικές επιδράσεις σε όλα τα εμπλεκόμενα μέλη της σχολικής κοινότητας. ΣΚΟΠΟΣ ΚΑΙ ΣΤΟΧΟΙ: Σκοπός της έρευνας είναι η μελέτη του φαινομένου του σχολικού εκφοβισμού σε εφήβους μαθητές στην Ελλάδα και πιο συγκεκριμένα στο Νομό Ιωαννίνων. Επιμέρους ερευνητικοί στόχοι είναι η διερεύνηση του κατά πόσο δημογραφικοί παράγοντες και παράγοντες για την κοινωνική ζωή των εφήβων σχετίζονται με τη συμμετοχή τους σε περιστατικά σχολικού εκφοβισμού από την πλευρά του θύματος, καθώς και του κατά πόσο η θυματοποίησή τους σχετίζεται με την κατάθλιψη, το άγχος και το επίπεδο της αυτοεκτίμησής τους. Επιπλέον, στόχος είναι ο εντοπισμός διαφορών μεταξύ των μαθητών Γυμνασίου και Λυκείου.ΥΛΙΚΟ ΚΑΙ ΜΕΘΟΔΟΣ: Το δείγμα της έρευνας αποτελούν 792 μαθητές Γυμνασίου και Λυκείου. Συγκεκριμένα, 412 (52%) ήταν μαθητές Γ’ Γυμνασίου και 380 (48%) ήταν μαθητές Α’ Λυκείου. Για τη συλλογή των δεδομένων διανεμήθηκε ένα ερωτηματολόγιο, το οποίο χωριζόταν σε έξι (6) υποενότητες που αξιολογούσαν τα εξής: (α) δημογραφικά στοιχεία, (β) κοινωνική ζωή των εφήβων, (γ) σχολικό εκφοβισμό, (δ) αυτοεκτίμηση, (ε) κατάθλιψη και, τέλος, (στ) το άγχος. Η συμπλήρωση του ερωτηματολογίου από τους μαθητές γινόταν ομαδικά μέσα στις σχολικές τάξεις και διαρκούσε δύο διδακτικές ώρες. Για την ανάλυση χρησιμοποιήθηκε το στατιστικό πρόγραμμα SPSS 19.0. ΑΠΟΤΕΛΕΣΜΑΤΑ: Περίπου το 16% των εφήβων ανέφεραν ότι έχουν θυματοποιηθεί στο σχολείο. Δεν βρέθηκαν διαφορές μεταξύ μαθητών Γυμνασίου και Λυκείου και ανάλογα με το φύλο. Οι συνθήκες διαβίωσης των γονιών και οι φιλικές σχέσεις των εφήβων βρέθηκαν να σχετίζονται ανεξάρτητα με το σχολικό εκφοβισμό, με τους εφήβους που προέρχονται από διαζευγμένες οικογένειες και δεν έχουν φίλους να έχουν υψηλότερη πιθανότητα θυματοποίησης. Οι μαθητές που ήταν θύματα σχολικού εκφοβισμού είχαν χαμηλότερη αυτοεκτίμηση και υψηλότερα επίπεδα κατάθλιψης και άγχους, σε σύγκριση με τους μαθητές που δεν είχαν πέσει θύματα. ΣΥΜΠΕΡΑΣΜΑΤΑ: Ο σχολικός εκφοβισμός συνιστά υπαρκτό πρόβλημα για τα σχολεία δευτεροβάθμιας εκπαίδευσης στην Ελλάδα και συνδέεται με την εμφάνιση προβλημάτων ψυχικής υγείας στους εφήβους που καταλαμβάνουν τον ρόλο του θύματος. Συνεπώς, καθίσταται επιτακτική η ανάγκη εγχάραξης επίσημης εκπαιδευτικής πολιτικής για την πρόληψη και την αντιμετώπιση του φαινομένου του σχολικού εκφοβισμού. .Λέξεις κλειδιά: σχολικός εκφοβισμός, άγχος, κατάθλιψη, αυτοεκτίμηση, εφηβεία.
Επιχειρηματικότητα
Authors: Ζήκου Ευαγγελία
Published: September 2021

Η ΠΑΡΟΥΣΑ ΔΙΔΑΚΤΟΡΙΚΗ ΔΙΑΤΡΙΒΗ ΜΕΛΕΤΑΕΙ ΤΟΥΣ ΠΑΡΑΓΟΝΤΕΣ ΤΟΥ ΕΞΩΤΕΡΙΚΟΥ ΠΕΡΙΒΑΛΛΟΝΤΟΣ ΠΟΥ ΕΠΗΡΕΑΖΟΥΝ ΤΗΝ ΕΠΙΧΕΙΡΗΜΑΤΙΚΟΤΗΤΑ ΣΕ ΠΕΡΙΦΕΡΕΙΑΚΟ ΕΠΙΠΕΔΟ ΚΑΙ ΤΟΥΣ ΠΑΡΑΓΟΝΤΕΣ ΤΟΥ ΕΞΩΤΕΡΙΚΟΥ ΠΕΡΙΒΑΛΛΟΝΤΟΣ ΠΟΥ ΕΠΗΡΕΑΖΟΥΝ ΤΗ ΓΥΝΑΙΚΕΙΑ ΕΠΙΧΕΙΡΗΜΑΤΙΚΟΤΗΤΑ ΣΕ ΚΡΑΤΙΚΟ ΕΠΙΠΕΔΟ ΠΡΟΚΕΙΜΕΝΟΥ ΤΑ ΚΡΑΤΗ ΝΑ ΠΡΟΒΟΥΝ ΣΤΙΣ ΑΠΑΡΑΙΤΗΤΕΣ ΔΙΟΡΘΩΤΙΚΕΣ ΕΝΕΡΓΕΙΕΣ ΓΙΑ ΤΗΝ ΤΟΝΩΣΗ ΤΗΣ ΕΠΙΧΕΙΡΗΜΑΤΙΚΟΤΗΤΑΣ ΣΕ ΠΕΡΙΦΕΡΕΙΑΚΟ ΚΑΙ ΚΡΑΤΙΚΟ ΕΠΙΠΕΔΟ. Η ΕΞΑΡΤΗΜΕΝΗ ΜΕΤΑΒΛΗΤΗ ΕΙΝΑΙ Η ΑΥΤΟ-ΑΠΑΣΧΟΛΗΣΗ. ΤΑ ΔΕΔΟΜΕΝΑ ΠΟΥ ΧΡΗΣΙΜΟΠΟΙΗΘΗΚΑΝ ΣΤΟ ΠΡΩΤΟ ΟΙΚΟΝΟΜΕΤΡΙΚΟ ΜΟΝΤΕΛΟ ΠΡΟΕΡΧΟΝΤΑΙ ΑΠΟ ΤΗ ΒΑΣΗ ΤΗΣ EUROSTAT ΚΑΙ ΠΕΡΙΛΑΜΒΑΝΟΥΝ 264 ΕΥΡΩΠΑΪΚΕΣ ΠΕΡΙΦΕΡΕΙΕΣ (NUTS II), ΓΙΑ ΤΗ ΧΡΟΝΙΚΗ ΠΕΡΙΟΔΟ 1999-2013. ΠΡΟΚΕΙΜΕΝΟΥ ΝΑ ΕΛΕΓΧΘΟΥΝ ΟΙ ΕΡΕΥΝΗΤΙΚΕΣ ΥΠΟΘΕΣΕΙΣ ΧΡΗΣΙΜΟΠΟΙΗΣΑΜΕ ΕΚΤΙΜΗΣΕΙΣ ΑΝΑΛΥΣΗΣ ΠΑΝΕΛ ΔΕΔΟΜΕΝΩΝ ΠΡΟΚΕΙΜΕΝΟΥ ΝΑ ΕΞΗΓΗΣΟΥΜΕ ΤΗΝ ΠΕΡΙΦΕΡΕΙΑΚΗ – ΔΙΑΧΡΟΝΙΚΗ ΜΕΤΑΒΛΗΤΟΤΗΤΑ ΤΗΣ ΕΠΙΧΕΙΡΗΜΑΤΙΚΗΣ ΔΡΑΣΤΗΡΙΟΤΗΤΑΣ.ΤΑ ΕΜΠΕΙΡΙΚΑ ΑΠΟΤΕΛΕΣΜΑΤΑ ΕΔΕΙΞΑΝ ΟΤΙ I) ΟΣΟ ΥΨΗΛΟΤΕΡΟ ΕΙΝΑΙ ΤΟ ΜΕΡΙΔΙΟ ΤΟΥ ΔΗΜΟΣΙΟΥ ΤΟΜΕΑ ΣΤΗ ΣΥΝΟΛΙΚΗ ΠΕΡΙΦΕΡΕΙΑΚΗ ΠΑΡΑΓΩΓΗ ΤΟΣΟ ΧΑΜΗΛΟΤΕΡΟ ΕΙΝΑΙ ΤΟ ΠΟΣΟΣΤΟ ΤΗΣ ΑΥΤΟ-ΑΠΑΣΧΟΛΗΣΗΣ ΣΤΗΝ ΣΥΝΟΛΙΚΗ ΑΠΑΣΧΟΛΗΣΗ ΤΗΣ ΠΕΡΙΦΕΡΕΙΑΣ ΚΑΙ II) ΟΣΟ ΜΕΓΑΛΥΤΕΡΗ ΕΙΝΑΙ Η ΠΟΙΚΙΛΟΜΟΡΦΙΑ ΣΤΗΝ ΠΕΡΙΦΕΡΕΙΑΚΗ ΟΙΚΟΝΟΜΙΚΗ ΔΡΑΣΤΗΡΙΟΤΗΤΑ ΤΟΣΟ ΥΨΗΛΟΤΕΡΟ ΕΙΝΑΙ ΤΟ ΠΟΣΟΣΤΟ ΤΗΣ ΑΥΤΟ-ΑΠΑΣΧΟΛΗΣΗΣ ΣΤΟ ΣΥΝΟΛΟ ΤΗΣ ΑΠΑΣΧΟΛΗΣΗΣ ΤΗΣ ΠΕΡΙΦΕΡΕΙΑΣ.Η ΕΞΑΡΤΗΜΕΝΗ ΜΕΤΑΒΛΗΤΗ ΕΙΝΑΙ Η ΣΥΝΟΛΙΚΗ ΕΠΙΧΕΙΡΗΜΑΤΙΚΟΤΗΤΑ ΑΡΧΙΚΩΝ ΣΤΑΔΙΩΝ ΓΙΑ ΤΟ ΓΥΝΑΙΚΕΙΟ ΠΛΗΘΥΣΜΟ ΠΟΥ ΒΡΙΣΚΕΤΑΙ ΣΕ ΗΛΙΚΙΑ ΕΡΓΑΣΙΑΣ. ΤΑ ΔΕΔΟΜΕΝΑ ΠΟΥ ΧΡΗΣΙΜΟΠΟΙΗΘΗΚΑΝ ΣΤΟ ΔΕΥΤΕΡΟ ΟΙΚΟΝΟΜΕΤΡΙΚΟ ΜΟΝΤΕΛΟ ΠΡΟΕΡΧΟΝΤΑΙ ΑΠΟ ΤΗ ΒΑΣΗ ΤΟΥ ΠΑΓΚΟΣΜΙΟΥ ΠΑΡΑΤΗΡΗΤΗΡΙΟΥ ΕΠΙΧΕΙΡΗΜΑΤΙΚΟΤΗΤΑΣ (ΓΙΑ ΤΗΝ ΕΞΑΡΤΗΜΕΝΗ ΜΕΤΑΒΛΗΤΗ), ΕΝΩ ΓΙΑ ΤΙΣ ΑΝΕΞΑΡΤΗΤΕΣ ΜΕΤΑΒΛΗΤΕΣ ΚΑΙ ΤΙΣ ΜΕΤΑΒΛΗΤΕΣ ΕΛΕΓΧΟΥ ΧΡΗΣΙΜΟΠΟΙΗΘΗΚΕ Η ΒΑΣΗ ΤΗΣ ΠΑΓΚΟΣΜΙΑΣ ΤΡΑΠΕΖΑΣ, ΕΚΤΟΣ ΑΠΟ ΤΗ ΜΕΤΑΒΛΗΤΗ ΓΙΑ ΤΗ ΛΕΙΤΟΥΡΓΙΑ ΤΩΝ ΘΕΣΜΩΝ ΚΑΙ ΣΥΓΚΕΚΡΙΜΕΝΑ ΤΟΝ ΕΛΕΓΧΟ ΤΗΣ ΔΙΑΦΘΟΡΑΣ ΟΠΟΥ ΧΡΗΣΙΜΟΠΟΙΗΘΗΚΕ Η ΒΑΣΗ ΤΩΝ ΠΑΓΚΟΣΜΙΩΝ ΔΕΙΚΤΩΝ ΔΙΑΚΥΒΕΡΝΗΣΗΣ. ΕΠΙΣΗΣ, ΟΙ ΧΩΡΕΣ ΠΟΥ ΠΕΡΙΛΑΜΒΑΝΟΝΤΑΙ ΣΤΗΝ ΟΙΚΟΝΟΜΕΤΡΙΚΗ ΕΚΤΙΜΗΣΗ ΕΙΝΑΙ ΣΤΟ ΣΥΝΟΛΟ 104 ΚΑΙ ΑΦΟΡΟΥΝ ΣΤΗ ΧΡΟΝΙΚΗ ΠΕΡΙΟΔΟ 2001-2013. ΕΚΤΙΜΗΘΗΚΑΝ ΤΡΙΑ ΥΠΟΔΕΙΓΜΑΤΑ: ΤΟ ΣΥΝΟΛΟ ΤΩΝ ΧΩΡΩΝ, ΟΙ ΑΝΑΠΤΥΣΣΟΜΕΝΕΣ ΚΑΙ ΟΙ ΑΝΕΠΤΥΓΜΕΝΕΣ, ΠΡΟΚΕΙΜΕΝΟΥ ΝΑ ΕΛΕΓΧΘΕΙ ΑΝ Η ΓΥΝΑΙΚΕΙΑ ΕΠΙΧΕΙΡΗΜΑΤΙΚΟΤΗΤΑ ΣΤΙΣ ΑΝΑΠΤΥΣΣΟΜΕΝΕΣ ΧΩΡΕΣ ΕΙΝΑΙ ΕΠΙΧΕΙΡΗΜΑΤΙΚΟΤΗΤΑ ΑΝΑΓΚΗΣ ΛΟΓΩ ΤΗΣ ΜΗ ΥΠΑΡΞΗΣ ΠΟΛΛΩΝ ΑΛΛΩΝ ΕΝΑΛΛΑΚΤΙΚΩΝ ΕΠΑΓΓΕΛΜΑΤΙΚΩΝ ΔΡΑΣΤΗΡΙΟΤΗΤΩΝ. ΥΠΟΘΕΣΗ ΠΟΥ ΔΕΝ ΕΠΑΛΗΘΕΥΕΤΑΙ ΑΠΟ ΤΑ ΕΡΕΥΝΗΤΙΚΑ ΑΠΟΤΕΛΕΣΜΑΤΑ ΤΗΣ ΠΑΡΟΥΣΑΣ ΔΙΑΤΡΙΒΗΣ. ΠΡΟΚΕΙΜΕΝΟΥ ΝΑ ΕΛΕΓΧΘΟΥΝ ΟΙ ΕΡΕΥΝΗΤΙΚΕΣ ΥΠΟΘΕΣΕΙΣ, ΧΡΗΣΙΜΟΠΟΙΗΣΑΜΕ ΕΚΤΙΜΗΣΕΙΣ ΑΝΑΛΥΣΗΣ ΠΑΝΕΛ ΔΕΔΟΜΕΝΩΝ ΠΡΟΚΕΙΜΕΝΟΥ ΝΑ ΕΞΗΓΗΣΟΥΜΕ ΤΗ ΔΙΑΚΡΑΤΙΚΗ – ΔΙΑΧΡΟΝΙΚΗ ΜΕΤΑΒΟΛΗ ΤΗΣ ΓΥΝΑΙΚΕΙΑΣ ΕΠΙΧΕΙΡΗΜΑΤΙΚΗΣ ΔΡΑΣΤΗΡΙΟΤΗΤΑΣ.ΤΑ ΕΜΠΕΙΡΙΚΑ ΑΠΟΤΕΛΕΣΜΑΤΑ ΕΔΕΙΞΑΝ ΟΤΙ I) ΟΣΟ ΑΥΞΑΝΕΙ Η ΧΡΗΣΗ ΤΟΥ ΔΙΑΔΙΚΤΥΟΥ ΤΟΣΟ ΑΥΞΑΝΕΤΑΙ ΚΑΙ Η ΓΥΝΑΙΚΕΙΑ ΕΠΙΧΕΙΡΗΜΑΤΙΚΟΤΗΤΑ ΑΡΧΙΚΩΝ ΣΤΑΔΙΩΝ ,II) ΟΣΟ ΑΥΞΑΝΕΤΑΙ Η ΣΥΜΜΕΤΟΧΗ ΤΩΝ ΓΥΝΑΙΚΩΝ ΣΤΟ ΕΡΓΑΤΙΚΟ ΔΥΝΑΜΙΚΟ ΤΟΣΟ ΑΥΞΑΝΕΤΑΙ Η ΓΥΝΑΙΚΕΙΑ ΕΠΙΧΕΙΡΗΜΑΤΙΚΟΤΗΤΑ ΑΡΧΙΚΩΝ ΣΤΑΔΙΩΝ ΚΑΙ III) ΟΣΟ ΠΙΟ ΑΝΟΙΧΤΗ ΕΙΝΑΙ ΜΙΑ ΟΙΚΟΝΟΜΙΑ ΤΟΣΟ ΑΥΞΑΝΕΤΑΙ Η ΓΥΝΑΙΚΕΙΑ ΕΠΙΧΕΙΡΗΜΑΤΙΚΟΤΗΤΑ ΑΡΧΙΚΩΝ ΣΤΑΔΙΩΝ. ΤΑ ΤΡΙΑ ΠΑΡΑΠΑΝΩ ΣΥΜΠΕΡΑΣΜΑΤΑ ΑΦΟΡΟΥΝ ΣΤΟ ΣΥΝΟΛΟ ΤΩΝ ΧΩΡΩΝ, ΑΝΑΠΤΥΣΣΟΜΕΝΕΣ ΚΑΙ ΑΝΕΠΤΥΓΜΕΝΕΣ ΧΩΡΕΣ.
Πολιτικοί - κοινωνικοί και εθνικοί προσανατολισμοί των Αθηναίων ρομαντικών του ΙΘ΄ αιώνος
Authors: Πετρόπουλος Γεώργιος
Published: September 2021

Η παρούσα έρευνα συζητά ποικίλες όψεις πολιτικού, κοινωνικού και εθνικού προσανατολισμού στην ποίηση του Αθηναϊκού Ρομαντισμού. Μετά τον Πρόλογο και την Εισαγωγή, η οποία αναφέρεται στα έτη 1825-1827 και επισκοπεί τα ιστορικά και κοινωνικά γεγονότα αυτών των χρόνων, διατρέχοντας την πολιτική διάσταση των ποιητικών συνθέσεων που γράφτηκαν τότε, η Διατριβή διαρθρώνεται σε τρία κυρίως μέρη: στο πρώτο εξ αυτών, που καλύπτει την καποδιστριακή περίοδο (1828-1832), αναλύονται τα συναφή ιστορικά καθέκαστα, εστιάζοντας παράλληλα στον καθοριστικό ποιητικό ρόλο πρωτίστως του Αλεξάνδρου Σούτσου· στο δεύτερο μέρος, που είναι και το μεγαλύτερο της διατριβής, παρακολουθείται εκ του σύνεγγυς η διαρκώς μεταβαλλόμενη συγκυρία στο ελλαδικό οθωνικό βασίλειο (1833-1862) και αναδεικνύεται η φύση της κοινωνικής, πολιτικής και πατριωτικής ποίησης της περιόδου· τέλος, στο τρίτο και τελευταίο μέρος μελετώνται τα αντίστοιχα ιστορικά συμφραζόμενα των πρώτων χρόνων της βασιλείας του Γεωργίου Α΄ (1864-1880) και καταδεικνύεται η ένταξη αυτών στην τότε ποιητική γραφή των λεγόμενων Αθηναίων ρομαντικών. Η διατριβή ολοκληρώνεται με περιεκτικό επίλογο, όπου παρατίθενται τα βασικά πορίσματα της όλης έρευνας, και η βιβλιογραφία της οποίας έγινε χρήση.
Συνταγματικοί θεσμοί και διοικητική οργάνωση στα Ιόνια νησιά από την ενετοκρατία έως και την ένωση με την Ελλάδα
Authors: Κοντομίχης Βασίλειος
Published: September 2021

Η εν λόγω διδακτορική διατριβή πραγματεύεται την γαλούχηση των Επτανησίων σε θεσμούς διοικητικής οργάνωσης και εν συνεχεία συνταγματικούς θεσμούς , οι οποίοι τους παίδευσαν , τους ωρίμασαν και εν τέλει τους οδήγησαν στην ενδυνάμωση της εθνικής τους αφύπνισης , στην διατήρηση της εθνικής τους και θρησκευτικής τους ταυτότητας , με αποτέλεσμα να καταλήξουν αναίμακτα στην αγκαλιά της Ελλάδας. Τείνει να αποδείξει ότι μέσα από πληθώρα διοικητικών και συνταγματικών κανόνων , οι Επτανήσιοι γίνονται κοινωνοί διοικητικών εννοιών και κατακτούν σταδιακά το δικαίωμα στην ισότητα, στην προσωπική και θρησκευτική ελευθερία , στην παιδεία , στην ελευθεροτυπία , στην ελεύθερη έκφραση και στην ιδιοκτησία. Αποδεικνύει ότι οι Επτανήσιοι εντρύφησαν στην ιδέα ενός ανώτερου κανόνα δικαίου , ενός καταστατικού χάρτη και παράλληλα πίεζαν για τροποποιήσεις προς όφελος πολιτικών , κοινωνικών , οικονομικών και εθνικών διεκδικήσεων .